Min Aung Hlaing In, “Mipi Le Ralkap Pawl Thekdarhtu Cu KT Media A Si” A Tiih Report Pe Cio Dingin Forhfialnak A Nei – Meifar\nMin Aung Hlaing in ramsung thuneihnak a lak veten tualsung thuthang latu / phuangtu media pawl cu hremnak a pe vivo. Thuthang latu tam zet a kai zo ih an license pawl khal a hlonhlo sak thluh. Ramsung ah thuthang cazual suah a siang nawn lo ih, Myanmar ram cu leitlun ah thuthang cazual neilo ram umsun a si.\nMedia pawl cu lenglam ah an cangvai thei nawn lo ruangah online sungah an cangvai. Thlahlawh khal an nei lo nan mipi in ramsung, ramleng thuhla thei ve seh ti an duhsak ruangah online sungah thuthang phunphun an ngan rero. Myanmar ramsung thuthang lakah cun Khit Thit Media hi a tum pawl a si ih mipi khal a funkhawm tam zet.\nJanuary 1, 2018 kum ah an rak din ih thuthang phunphun an tarlang ṭheu. Min Aung Hlaing in vei tampi warning a pe zo ih May 8, 2021 ah thuthang an suah theinak license cu a phitsak.\nMeiktila ah 74th Army (Air) Ceremony an nei ih cutawk ah Min Aung Hlaing in, “Mipi le ralkap pawl thekdarhtu cu media pawl an si” a ti hnuah Khit Thit Media cu report pe cio dingin forhfialnak anei. Report pekdan ding khal cabu te in an suah ih an zemaw thluh.\nDecember 17, 2021 sun nazi 1:00 ah vei leh khat ah tin report pe cio dingin thu an than’aw. Cumi hnu khalah report pe ringring dingin an sim theiaw ih Khit Thit Media cu ti siat rori an tum. Ralhrang pawlin Khit Thit Media cu thuthang diklo phuangtu a si, ralhrang pawl thuhla diklo zetzet ih tarlang ṭheutu a si an ti.\nKhit Thit Media in, ralhrang pawl ih cangvaihnak phunphun cu arak tarlang ringring. Khua an urkaannak, mi an pawngsualnak, khuasung mi 11 an urthatnak, motor thawn lamzawhtu pawl an pahthatnak cu online sungah a tarlang ih ralhrang in himi cu thudik lo a si an rak ti ve.\nRalhrang Nupi Pawl Khal Doawk Dan An Zir Nasa Ve


Nunnak Lamzin - Chinland Today Media\nFebruary 13, 2012 11:54 pm·1 comment\nKhawvel a nehtu cu zo so an si? Jesuh cu Pathian Fapa a si ti a zumtu pohpoh cu khawvel nehtu an si.\n–\t1 John 5:5\nBible Siar Ding: 1 John 5\nLeilungtlun ih a nasabikmi ttonttaihnak cu zumlonak (unbelief) hi a si. A nasabikmi huham cu duhdawtnak ih hnattuanmi zumnak (faith) hi a si. Duhdawtnak, lainatnak le zaangfahnak pawl cu zumnak sungah a kumkhua in an umkop ringring a si. Ttihnak hi zumnak ih raalsantu a si. Asinan “duhdawtnak sung ahcun ttihnak zianghman a um lo” (1John 4:18). An thinlung sungah vanlam zumnak le vanlam duhdawtnak thawn a khat ringringtu pawl cun Jesuh a rat saal tikah laakso ka si pei maw si lo ding? timi thusuhnak cu an thinlung sungah a um hrimhrim lo ding.\nLeitlun cu hmuntin ah ttihphaannak hlir in a khat, retheihnak, riahsiatnak le thinlung kekkuainak thawn a khat. Asinan zumnak le duhdawtnak cun cumi pawl cu a neh theituk. Pathian in hih leilungpi le minung pawl cu zumnak thawn pehzom aw thei dingin ruat cia ih a sersiammi a si. Zumnak timi lamzin thawn na pehzom aw ngah asile ttihphaannak cu a hlo dingih Pathian Thu in na sunglam nun ah hna a ttuan ding, tthum awknak ding lungphah na hmu ding. Thutiamkam zate cu a zumtu hrangah “A si” le “Amen” ti a si (2 Korin 1:20).\nKhrih sungih rinnak na neih tikah Pathian duhdawtnak cu atak in a lang dingih Jesuh hrangah ziangkhal tuah thei ding vekin na thinlung sungah phurnak na nei ding. Zumtu hmuahhmuah cun duhdawtnak kan nei. “Amah kan duhdawt, in duhdawt hmaisa ruangah a si” (1John 4:19). Ziangtik in in duhdawt? Sualnak cirhduup pi sungih kan taanlai ah. Ziang si a simmi? “Na sualnak cu ngaidam a si zo” (Luka 5:20). Ziangruangah cuti’n a sim thei? Ziangahtile in duhdawttuk ruangah a si. Ziangmi hrangah? “A sunlawinak sungah mi tampi hruailut dingah” (Hebru 2:10). Ziangmi si a tumtah? Amah thawn kumkhua um tlang ding.\nKan nunnak lamzin tluan a zate cu hih a saangzetmi sinak le kawhnak hrangaih fimzirnak a si. Hih thuhmi duhdawtnak thuthup cu ziangtluk ih sunglawi so a si? Kan sualnak pawl ai ah thluasuah thuahhnih a si. “Pathian fa a simi poh cun khawvel kan neh. Khawvel kan neh theinak cu zumnak a si” (1 John 5:4). Zumnak cu nehnak a si.\nKei cu roco dingih thu in tiamkammi pawl cotu ka si, ziangahtile ka zum ruangah. Kei cu nehtu ka si, ziangahtile thutak zumtu ka si ruangah. “Thutak nan thei dingih cuih thutak cun luatnak a lo pe ding,” (John 8:32). Jesuh Khrih kan zumnak ih a hrampi a si. Ziangahtile Amah cu kan zummi a si. Vaivuannak zianghman a um lo. Himi hi thuhrampi a si: a zumtu cun felfaizet in a zummi a theifiang ding. Zumnak felfai in tontehmi felfai a neihter ih aupimi felfai a neihter.\nZumtu pawl cu nehtu lakah nehtusin kan si.\nThu Theihternak Dik\nKan hrangah Hmun Rem cia\nA Sunlawinak ih Lennak\non February 14, 2012 at 10:05 am\nkaa in rel le sim cu a ol deuh lai nan zumnak lawng in vanram kai tiah zirhtu an mah an si lo sawm?tihnungza ka ti.Tulai minung pawl hi Pharisee pawl hnakin kan sual sawn .Bible ih zirhbang tuk in thu kan lung ngaingai lo ti lang.Math 21:13 siar hnikuh .Thu suh nah le a tlunih Id ah suh theih


Mandalay : Zaan thim hnu ah Palik an cangvai ih Meithal voi 50 hrawng hmet puak | Falam Online Media\nFebruary 17, zaan nazi 8 hrawngah Mandalay palik in CDM ih telvetu tlangleng zung hnatuan pawl umnak hmun an siim ih meithal zuun 50 hrawng an hmet puak tiah theih a si.\n“Palik an ra ti kan theiveten bungbel khukheng kan tum ciamco. Cuhnu ah palik in a kaankaan in meithal voi 50 hrawng an hmet puak. Hliamaw cu an um ti`n kan thei ih mithi um le umlo cu tuhrihtiang kan thei hrih lo” tiah tlangleng zung hnatuan pawl umnak kiang ih umtu mipakhat in MND media hnen ah a sim.\nMandalay tlangleng zung ih hnaṭuan tamsawn cu ralkap uknak do in CDM cangviahnak ah an tel ih, hnaṭuan an cawlh mi hin rampi sumher a ti cingpeng ti`n ralkap cozah in hnaṭuan ṭan sal dingin nasazetin an nawr a si.\nRalkap cozah in athu le hla zawng in an nawr theilo ruangah tuvekin hriamhrei/meithal hmangin Mandalay palik pawl an cangvaiter mi a si.\nHih thuthawn pehpar in hminphuang duhlo, Mandalay ih um mipakhat in “Suun ahcun mipi in kan kil ṭhepṭhep ih duhvekin palik pawl an cangvai ngam lo. Nan, thim hnu ih cangvaiṭhang an si ih kan zum vekin zaan ah an ra pan ngaingai.”\n“Palik an ra ti kan thei veten ralrin pekawknak ah ti`n bungbel khukheng kan tum ciamco. Culaitakah palik in a kaankaan in meithal an kap ciamco cu ṭihkhur phah in mitamsawn cu a him nak hmun ah kan relh thluh” a ti.\nMandalay tlangleng zung kiang 34/35 ziinkar ih meithal kappuaknak ah hriamhma tuar cu an um nan mithi an um le umlo cu theih fiang a si hrih lo ih kaihkhih tuar an um le umlo timi khal thu felfai a suak hrih lo.(MND)\n← Mipi lam ṭangin Myanmar Hackers pawl cangvai thok\nTrump Plaza Hotel and Casino inn hlunpi An Ṭhiat Bal →


Khinah A Um Ringring - Chinland Today Media\nSeptember 4, 2010 11:51 pm·0 comments\nKa phunzainak le ka ai-hramnak cu a hnenah zing, sun le zaan ah a thleng ih ka aw cu a thei ding. – Saam 55: 17\n– Saam 146-147\n– 1 Korin. 15:1-28\nRBC Pathian hnattuannak ih radio engineer pawl cu satellite timi cutuh ihsin aw-suah dingin ziang hmuahhmuah an timtuah ih an tiar aw. Asinan an thok ngaingai tikah a ngah lo. Engineer pawl in an zuam rero na’n cuih cutuh cu an peh thei nawn lo ih an mang a bangzet. An theih saalmi cu cuih an peh tummi cutuh cu hmakhatte ah van in a hlo ih khinah a um nawn lo ti a si.\nCuti vekin a caancaan cu thla kan cam tikah khinah Pathian a um lo hmang tiah kan ruat ding ka zum. Asinan Bible ih amahkhan thawn in hnemmi cu: Pathian cu van in a tla dah lo, khinah a um ringring; kan thlacammi a thei; in ruat.\nA thin nauzet lai caan ah David in, “Ka phunzainak le ka ai-hramnak cu A hnenah zing, sun le zaan ah a thleng ih ka aw cu a thei ding,” (Saam 55:17) a ti. Ziangvek thuhla khal ah Pathian kan ko asile A faale ih kawhnak aw a thei. Cumi in kan thinlung thazaang in pek. Thlacamnak theitu Pathian a neihmi parah David in ziangti’n a sawn? “Nan thilrit cu Bawipa hnenah tthum uhla, nan tha a lo damter ding,” (c.22) a ti.\nKan thlacamnak cu kan duh daan vekin le kan duh tik caan ah in let lo hmanah zing, sun, zaan ah Pathian cu khinah a um ringring ti kan thei. –Bill Crowder\nKan kawh tikah Pathian in in thei,\nA hna in kan au tinte a thei;\nKhinah a um ringring ti theih cu,\nKan lung in awiter. -Sper\nPathian cu A faale pawl ih thlacamnak thei dingah\nkhinah a um ringring.


C.Ronaldo In Goal A Thunsal Ding – Van Basten – Times Of Chinland\nAjax le AC Milan hmaitlan hlun Van Basten cun champions league quarter final puai neta sawn hrang Juventus le Ajax puai ah C.Ronaldo in goal a thunsal dingih 2-1 in Inntek Juventus an cak ding tiin a rel.\nAjax le Juventus puai hmaisa sawn ah C.Ronaldo in Juventus hrang goal 1 a rak thun zo ih 1-1 in an rak duhtawk aw.\nVan Bosten hi Ajax le AC Milan hrang ropi zetih rak lek zotu a si ih Ballon d’OR laksawng khal vei 3 rori rak ngah thei vetu a si.European Bawhlung sit thiambik sinak khal vei 3 a rak ngah zo ih Serie A sit goal tambik laksawng khal vei 3 a rak ngah zo.Bulpak laksawng tampi a rak ngah ih Champions league le Euro Cup khal a rak cawi.\nVan Basten cun ,”Tuizan ih Juventus le Ajax puai ah 2-1 thawn Juventus in nehnak an co dingih C.Ronaldo khal in goal a thunsal ding.Ajax hi team thazet an si ih an lehdan ka uar ngaingai.Bawhlung an co caan ah zoh an nuam theizet nan,khawl kilhim an thiam lo cu an buainak pakhat a si.\n“Serie A thuhla cu rel ciamco ding a um lemlo,hmaihruaitu Juventus in table 2nak ih um Napoli an thlau tuk ih zianghman buainak um lo le hahdam zetin an champion men ding a si,” a ti.\nC.Ronaldo Kiltu Ding Kan Ret Lo Ding – Ajax Coach Ten Hag


I Peek Aw - Chinland Today Media\nNovember 1, 2008 11:35 pm·0 comments\nKa ruahnak cu nan ruahnak bangtuk a si lo.\nKa lamzin le nan lamzin cu an dang aw a si. – Isaiah 55:8\n– James 1-5\n– Thufim 12:1-14\nAmah ka hmuhh lan ihsin a kio-raak rero ka thei, dawrpi sungah a siih thler khatlam ka ra thlen tikah ka hmu. Cuih nauhak pa cu thinheng ttap mit-thli thawn a duhmi thil zoh (melh) phah in “I pek aw” tiah a au rero. Ka theihthiam mi a si ih a nu cun in rak zoh nain zianghman ka hei biak lem lo. A nu cun thil ei ttha tthuk cu bazaar sungin leeng a hmanmi sungah a hei sep.\nCuih nauhak pa ih um daan cu keimah ih um daan thawn a bang awzet. Kei tla thil duhmi nei theizet nauhak ka bang. A caancaan ah Pathian ka ngen, ka ngiar ciamco ve ttheu. “Ziangah in peek lo?” “Ziangruangah ka ngah lo” ka ti. Ttumkhat cu ka duhmi in peek, ka ngenhtuk ruang ahcun a si lo. A neitu sawn vekin keimah te ka ret aw tikah ziangti’n thil a cang timi Pathian in hmuhter in duh a si ding ti’n ka ruat.\nA tthabik ding tiih kan ruahmi kha, Pathian in kan hrangah in duhsak bikmi a si dah lo. Isaiah 55:3 sungah Pathian in hiti’n a sim, “Ka ruahnak cu nan ruahnak bangtuk a si lo. Ka lamziin le nan lamziin cu a dang aw a si,” a ti.\nTennis chiampion AuthurAshe in a cabu nganmi “Zaangfahnak Ni” sungah Jeim 1:5 thu hmangin a fanu hnenih ruahnak a peekmi cu: “Ziang a ttha. Pathian in ziang tuah a duh, ziang a tuah ding ti thei dingah Pathian hnenah fimnak dil aw,” a ti.\nA tthabik ding kan thei cia thei lo,\nThla kan cam tikah;\nCuruangah Pathian duhnak sut ding kan si,\nA duhnak, A lamziin hawl aw.\nKan dilmi Pathian in in peek lo a si ahcun, a tthasawn pek ding in nei ti a fiang.


A SEZAWNG LUNGPUT IHSIN KHRIH LUNGPUT - Hre Mang\nA SEZAWNG LUNGPUT IHSIN KHRIH LUNGPUT\nNunau nu cei-aw, thuamhnaw a neihmi lakah a mawibik a hruh ih zarhpini biak inn ah khawm dingin a feh. A rualnu in ‘ka rual, tuisun cu na mawi tuk” a rak ti. Cunucun, ‘Simaw, cutin asile nidang cu na mawilo intinak maw si?” tiah thinheng nawn in a zoh.” (ttk).\nHnipuansia, hmelsia, dinhmun sia hnakin lungputsia in milai pakhat cu zohsia ah a canter. Lungputsia cun a kiang umtu milai pawl khal a suan vivo tikah insang, sungkhat, rualpi, mibur, kommi, society le rampi pakhat siatnak tiang a thlenter thei asi. “Mi pakhat cu a thinlungin a ruah vekin asi ding” tiah ngan asi vekin lungputsia, a sezawng lungput cun ruahban loin milai nun a siatsuah, lungawinak a hlohter ih satan lungawinak tipung in Pathian Thlarau riah a siatter asi.\nBible in lungput tuaithar dingin zirh kan si vekin milai zohkhal lungput tuaithar tulmi kan si theh. Asezawng lungput neitu cun amah le mah parah siseh amah thawn a pehtlaih mi midang parah siseh society le leitlunah parah a sezawng lungput a neih tikah lungawinak hnakin phunzainak le midang relsiatnak, mawhsiatnak in a thinlung le a hmur cu a luahkhat theu asi.Cutin amah thawn a pehtlaihmi pawl khal lungputsia nei dingin a ciahneh hai ih satan postman tuan in thusia karhzai tertu ah a cang.\nAse zawng lungput neitu cun amah thawn a pehtlaihmi parah a duhlo zawngin thil a thleng mi poh ah tuanvo a lak dah lo ih thiltha lo, duh um lo hmuahhmuah ah midang a mawhsiat ringring. A parah thilcangmi pawl hi Pathian le amah karlakah thilcangmi asi tiah ruat in a pom thiam lo. Cutin satan hminpi, ‘Mawhsiattu” ti ding khawpin mawhsiatnakin a thinlung a luahkhatih a hmurka khal thusia in tuammi ah a cang. Amah thawn pehpar lomi midang dinhmun le tuahnak par tiangah lungawi loin a phunzai theu asi.\nSuahkeh sual mizia in siseh thanlennak insang, hmuhtawnmi, society, le mibur lak ihsin asezawng lungput neitu pawl lak ihsin siseh thusia theih tamtuknak in siseh sunglamah lungputsia thanglian vivo in a sezawng lungput neih a theih asi. Kawlram ah a thangliantu pawl hrang ahcun tongkamsia tamzet an theih ringring mi cu Kawl Ralkap a cohzah thangsiat relsiatnaknak, hruaitu pawl relsiatnak, inn hnen relsiatnak pawlin milai thinlung tampi a tuahsiat asi ti cu rinhlelh ding a um lo.\nAsezawng lungput neitu cu a hnih khal a mawi thei lo ih rawlthaw khal a thawtnak a hlo theh, a ihhmuh khal a thaw thei lo, nunkhal man a nei lo ih har fialfialin a tuar theu asi. Asezawng lungput cun milai nun hi Pathian thawn nitin nuam zetin cen dingin a nung thiam loih tuarnak in a leitlun nun cu um fangfang, thusia le thih hngakin nitin a can a hmang. Cutin asezawng lungput neitu cun amah thawn a pehtlaihmi pohpoh nunah a sezawngin a ciahneh tikah a nun ih a rahsuahmi cu thatnak hnakin siatnak in a nehsawn theu asi.\n9/11 laiah America ramah vanzam pali a tla, World Trade Tower an taih tikah America ramih TV hmuahhmuah ah cu lawnglawng ni ziangmawzat sung cu a khat theh. Leitlunah vanzam thawngza tampi an tum, an zam rero laiah America ram ih TV zoh tikah leitlun vanzam hmuahhmuah a siat theh, an kaang theh vek asi. Vanzam a tla mi, inn a taihmi lawnglawng a lang. Cuvekin a sezawng lungput neitu cu thusia a theihmi a ruahmi cu catbang loin a lungsungah a ruat ringring ih a thinlung sung a luahkhat, a kaa in a sim leuhleuh theu. A sezawng lungput neitu cun Pathian thlawsuah tampi relcawk lole lungawithu sim cawklo a neih laiah a sebik pakhat a tawnmi cu a sim leuhleuh dingih a ngai paihtu an um tik poh ah a nolh leuhleuh theu asi. Cuvek thotho in midang thu a sim tikah mi pakhat in a lei damsung thuanthu thawngzatkhat a neihmi lakah a sebik miangmo kha a cing ringring ih a tu le tu, a ngai duhtu an um tik poh ah thusia sim theinak caantha a neih tik poh ah a theihmi milai ih thuanthu siatnak bik cu a sim nolh leuhleuh asi. Cutikah a simsiatmi milai cu thuanthu sia pakhat ruangah amah khalin a zum lo, a rinsan lo, a duhdawtlo, hnatuanpi khal a duh lo vekin midang khalin rinsan lo, duh lo, hnatuanpi duh lo dingin a sezawngin a ciahneh asi.\nAsezawng lungput neitu cun thusia rel nuam ati rualrualin ngainuam a ti. Voksa bazar um dingin voksa zuartu le a leitu an thupitdan a bang awk vekin thusia karhzaiter dingin a reltu le a ngaitu an tuldan a bang aw. Cutin asezawng lungput neitu pawl cun thusia reltu khal asi ih a ngaitu khal asi. Cutin amah vek pehtlaihmi a nei ringring ih a pehtlaihmi pohpoh asezawng lungput nei dingin a ciahneh vivo fawn. Cutin asezawng lungput cun insang, mibur, society ah siseh midang parah rinsannak, upatnak, cawimawi duhnak, hnatuan tlang duhnak pawl a siatsuah ih mahte um duhnak, lungrualpi mi mibur fatete in thenthek duhnak pawl a suahter asi.\nA ngaingai ah leitlun milai pawl hi kan zaten thuanthu sia, duh um lo, tlukbahnak, tlaksamnak, simsiat ding kan nei theh asi. Zumnak ah kan pa asi mi Abahram siseh Pathian in ‘keimai thinlung keng’ atimi zumnak ah pacangtha, David Siangpahrang siseh, Zisu Khrih in taksa in a umpi ih a zirhmi dungthluntu lakah hotu Peter siseh tluk bahnak, palhnak, tisual pangmi an nei theh asi. Simsetu in an duhmi cu an lawm in an huatmi cu an relsia menmen sawn a rak si. A senzawng lungput nei tahratin thusia a sim duhtu pawl cun an thinlung in khua a ruat thei ih an hmur a cang thei poh sung cu thusia, simsiat ding an nei ringring ding asi. Leitlunah kum reipi rak nungin zohthimtlak thuanthu in tantatu pawl nun kan zoh asile a sezawng lungput rak nei hai sehla an nunnak tuanten a rak cemral dingmi an rak si. Daniel le a rualpi pawl, Joseph ih nun, David ih nun pawl kan zoh asile asezawng lungput rak nei ta hai sehla kan hrangah thuanthu mawite in tanta mi pawl in tanta thei lo ding. Pathian zumtu pawl leitlun nunah kan pehtlaih mi hmuahhmuah hnenah Pathian in kanmah hmangin le anmah hmangin thiltha a tuah duhmi ruatsawn ding kan si.\nA sezawng lungput neih hi tisa ihsin a ra mi asi. “Tisa duhnak in a nungtu cu a thi ding,” “tisa duhnak in a nungtu in Pathian duhnak khal a theithei lo ih Pathian lung khal a awiter thei lo” tiah ngan asi. Asezawng lungput hi milai in a duhnak vekin ziangkim a um lo tikah lungput siava a suaknak asi. Laimi pawl hnenah “Mi porh aw nan hua maw?” tiah ka sut tikah ‘hua” tiah a tamsawn in an sim theu. C.S. Lewis in hitin a sim, “Mi porh aw pawlin mi porh aw pawl an hua bik” tiah a sim. A umzia cu mi porh aw pawlih porh awknak cu biak inn sungah mi farah pa thawn thla a camtu Farasi pa vek kha asi. “Kei cu khi milai vek ka silo, ka porh aw lo” tiah a lungsungten amai thatnak kha a porh awk ruangah asi. Cuvek thotho in midang parah asezawng lungput a neitu cu midang pawl kha amai duhdan vekin an um lo ruangah asi. Milai zohman hi milai pakhatkhat lungawinak hrangah sersiammi kan um lo, Pathian lungawiter dingah sersiammi kan si. Kanmah lungawitertu dingah midang umter a tumtu pawl cu an lungawinak an hloh ih a sezawng lungput an neih phah riangri asi. Cutin midang an simsiat mawhsiat theu asi.\nBawi Zisu cu amah thattu dingin Judas kha amah in a dungthluntu dingah a ko ih ahruai. Cutin kumthum sung a umpi. Kumthum sungah Zisu in Judas ih siatnak a rel dah lo, a simse dah lo, a sezawngin zoh in mithmaisia a langter dah lo. Amah zuartu ding asi ti a thei cia. “Nanmah lakah mi pakhat in in zuar ding asi” tiah dungthluntu pawl a sim tikah an mang a bang theh. Judas asi ding tiah zohman in an thei lohli lo. Ziangruangah tile Bawi Zisu in amah zuartu ding Judas kha thleidannak, huatnak, mitmeng, le tongkam in a langter dah lo. “Zisu Khrih ih Thlarau nei lo tu cu Pathian ta asilo” tiah ngan asi. Zisu Khrih ih Thlarau kan sungah a um asi ahcun Zisu in a duhdawtmi cu kan duhdawt ding asi. Zisu in a hmuhdan vekin a lungput vek kan sungah a um ding asi. Ziangvek zumnak, doctrine, le biaknak dinhmun sang, tuahnak, peknak le raithawinak nei hman nungna Zisu Khrih ih Thlarau kan sungah a um lo ahcun cu hmuahhmuah cu mahlemah bum awknak men asi.\nPathian in amah hnakin a caksawn le thiltithei zianghman a sersiam lo. “Lei le van ih thuneihnak hmuahhmuah kan hnenah pek asi zo” tiah a simtu Zisu ih Thlarau kan sungah a um asi achun thilcang thei lo mi zianghman a um lo. Zisu in a duh le duh lo lawng asi. A thupi sawn mi cu kan lungput cu Zisu Khrih ih lungput vek asi dingmi asi. Zisu thawn duhmi, huatmi, nuam timi, hmuhdan, pomdan bang aw ringring ding kan si. Zianghmuahhmuah hi Pathian in a khau-khih cia vekin ziangkim a cang asi tiah ngan asi. Cui hleiah Pathian dodaltu Satan in milai le sersiammi parah a tuahsiatmi pawl hmuahhmuah khal Pathian in amah zumtu le amah in duhdawtnak in a kawhmi pawl hrang ahcun an hrang thatnakah a canter tiah sim kan si fawn. Mi pakhatkhat a lung awi thei lo, a thazawngin hmuhnak a nei lo asile amahlemah siseh midang le dinhmun pakhatkhat mawhsiat loin Pathian le amah karlah ah pehtlaihnak remthat tulmi a um tinak asisawn. Pathian thawn an duhmi, duh lomi, nuam timi, huatmi, tumtahmi bang aw ringring in leitlun nun hmang uhsi.\nMilai pakhat ihsin insang, mibur, pawlkom, society le rampi tuahtha dingin milai thinlung sung ihsin a thawk asi. Lungput dik, thiang neihnak ihsin a thawk asi. Milai thinlung cu Pathian lawngin a thleng thei, “Thinlungthar ka lo pe ding” ati vekin Zisu Khrih ih Thlarau kan sungah a um, a lal, asi ahcun Pathian mizia kan sungah a thanglian dingih Zisu Khrih ih hmuhdan, le lungput cu kan sungah a thang lian ding asi. A sungah Zisu Khrih a um, a ceng, a laltertu zumtu leitlun nun cu hnangam daihnak, duhdawtnak, zangfah ngilneihnak le a thazawngin ziangkim hi Pathian in “a tha” ativek in hmuhthiamnak lungput dik le thiang khal a suakter asi.\nZisu Khrih hmuihmel bang sinsin in thang uhsi!\nCangantu: Rev. Hre Mang, Pastor @ Falam Christian Church of Indianapolis, USA. Zirnak, B.A. in political Science, M.P.A. Master of Public Affairs, B.Th. & Th.M, Theological Studies. 1988 ah Mandalay University kai lai ihsin Burma rampum buai ruangah kawlram suahsan in “8888” tlawngta cangvaihnak teltu asi. 2000 ah US Congress ih tuahmi scholarship program thawn USA ah feh in tlawngkainak pehzawm in siseh Indiana State government hna kum 7 a tuan hnu ah Pathian kawhnak cohlang in pastor a tuan. Zirnaklamah Ph. D. in Leadership, Tennessee Temple University ah a zir rero lai.